title: Nueva Holanda
text: El 22 d'agostu de 1770, tres de percorrer en dirección norte toa la costa este d'Australia James Cook reclamó toa la costa oriental de Nueva Holanda, qu'acababa de finar d'esplorar, como territoriu británicu. A lo primeru nomó esa tierra como Nueva Gales, pero dempués revisolu y dió-y el nome de Nueva Gales del Sur. L'establecimientu d'un asentamientu permanente en Sydney en 1788 reafirmó la pretensión británica sobre lo que yá yera oficialmente como Nueva Gales del Sur. La comisión encargada pol primer gobernador de la colonia, Arthur Philip, definió la llende de la colonia nel meridianu 135º este, tomando la llinia definida nel mapa Hollandia Nova—Terre Australe, ellaboráu por Melchisédech Thévenot y espublizáu en Relations de Divers Voyages Curieux (París, 1663).